‘วินด์ เอนเนอร์ยี่’ ลูกหนี้ทีเด็ด (2)
โดย...ชลลดา อิงศรีสว่าง
29 ต.ค. 2565

โดย...ชลลดา อิงศรีสว่าง
โครงการลงทุนผลิตไฟฟ้าด้วยพลังงานลมนั้น นพพร ศุภพิพัฒน์ ประธานบริษัท วินด์ เอนเนอร์ยี่ โฮลดิ้ง ได้รับใบอนุญาตประกอบกิจการไฟฟ้าจากกระทรวงพลังงานถึง 12 โครงการ ดังนั้นนพพรจึงแตกบริษัทลูกออกมา 12 บริษัท เพื่อดำเนินการสร้างโรงไฟฟ้าดังกล่าว โดยใช้ชื่อบริษัท รีนิวเอเบิล เอนเนอยี คอร์เปอร์เรชั่น เข้าไปถือหุ้นในแต่ละบริษัท ที่จะมีการเชิญชวนนักลงทุนด้านพลังงานรายอื่นที่สนใจเข้าร่วมถือหุ้นด้วย
2 โครงการแรก คือ โครงการผลิตไฟฟ้าพลังงานลมเวสต์ ห้วยบง 3 กำลังการผลิต 103.5 เมกะวัตต์ ใช้เงินลงทุน 6,500 ล้านบาท และโครงการผลิตไฟฟ้าพลังงานลมเวสต์ ห้วยบง 2 ตั้งอยู่พื้นที่ใกล้เคียงกัน ขนาดกำลังการผลิต 103.5 เมกะวัตต์ ใช้เงินลงทุน 6,500 ล้านบาท ทั้งสองโครงการนี้เปิดดำเนินการแล้ว และเป็นลูกหนี้ของ 4 ธนาคาร คือ ไทยพาณิชย์ กสิกรไทย ไอซีบีซี และทิสโก้
แต่อีก 10 โครงการ โดย 3 โครงการวินด์ฯ วางแผนลงทุนในช่วง 3 ปี (2555-2557) ตั้งโรงไฟฟ้าที่จ.นครราชสีมา เหมือน 2 โครงการแรก คือ โครงการผลิตไฟฟ้าพลังงานลมโคราช 02/1 โครงการผลิตไฟฟ้าพลังงานลมโคราช 02/2 และโครงการผลิตไฟฟ้าพลังงานลมโคราช 02/3 รวมปริมาณการขายไฟฟ้า 270 เมกะวัตต์ ใช้เงินลงทุน 2 หมื่นล้านบาท
นอกจากนี้ ยังมีโครงการที่จะทำภายใต้ชื่อบริษัท กฤษณา วินด์ กำลังการผลิต 40 เมกะวัตต์ ตั้งอยู่ที่อ.สีคิ้ว จ.นครราชสีมา และโครงการวะตะแบก จ.ชัยภูมิ กำลังการผลิต 60 เมกะวัตต์ โรงไฟฟ้าทั้งหมดของวินด์ เอนเนอร์ยี่ มีสัญญาการรับซื้อไฟฟ้าทั้งหมดจากการไฟฟ้าฝ่ายผลิตแห่งประเทศไทย (กฟผ.) อยู่ในมือแล้ว
เมื่อรวมโรงไฟฟ้าอีก 10 แห่ง ที่วินด์ เอนเนอร์ยี่ จะต้องลงทุนอีกประมาณ 4 หมื่นล้านบาท
เงินลงทุนมหาศาลเช่นนี้จะนำมาจากไหน หากไม่กู้เงินจากธนาคาร หรือนำเอาบริษัทเข้าไประดมทุนในตลาดหลักทรัพย์ การระดมทุนของวินด์ เอนเนอร์ยี่ จึงดำเนินการพร้อมกัน 2 ทาง
ทางหนึ่ง นพพรเดินหน้าเข้าไปหาผู้บริหารธนาคารไทยพาณิชย์ นำเอกสารรายละเอียดโครงการและแผนงานไปเสนอเพื่อขอกู้เงิน และอีกทางหนึ่งก็ได้ ก้องเกียรติ โอภาสวงการ ประธานเจ้าหน้าที่บริหาร ASP ในฐานะที่ปรึกษาการเงิน ดำเนินการที่จะนำเอาหุ้นของบริษัทเข้าตลาดหลักทรัพย์
ในแนวทางการกู้เงินจากธนาคาร แหล่งข่าวจากที่ปรึกษาการเงิน ระบุว่า เมื่อประมาณ 3 เดือนที่ผ่านมา บริษัท วินด์ เอนเนอร์ยี่ โฮลดิ้ง ได้เปลี่ยนแปลงที่ปรึกษาทางการเงินร่วมเพื่อทำดีลเสนอขายหุ้นเพิ่มทุนให้กับประชาชนทั่วไป (ไอพีโอ) จำนวน 1 ราย จากเดิมเป็นบริษัทหลักทรัพย์ (บล.) 1 แห่ง ในเครือของธนาคารพาณิชย์ มาเป็นธนาคารไทยพาณิชย์ (SCB) แทนรายดังกล่าว ซึ่งจะทำดีลร่วมกับ บล.ภัทร ซึ่งเป็นที่ปรึกษาการเงินรายเดิมของดีลนี้ และอยู่ระหว่างเจรจาอีก 1 ราย คือ มอร์แกน สแตนเลย์
สำหรับสาเหตุที่เปลี่ยนแปลงที่ปรึกษาทางการเงินรายดังกล่าว เนื่องจากธนาคารไทยพาณิชย์ได้ยื่นเสนอวงเงินกู้ 4 หมื่นล้านบาท เพื่อใช้เป็นเงินทุนดำเนินการก่อสร้างโครงการโรงไฟฟ้าพลังงานลมให้ครบตามจำนวนที่ได้รับสัญญาซื้อขายไฟฟ้า (PPA) มาแล้วจำนวน 660 เมกะวัตต์ จากที่ยื่นขอ PPA ทั้งสิ้นรวม 930 เมกะวัตต์ หลังจากปัจจุบันก่อสร้างเสร็จและจ่ายไฟฟ้าเข้าระบบไปแล้วจำนวน 180 เมกะวัตต์
ขณะที่ธนาคารพาณิชย์รายอื่นใจไม่กล้าพอที่จะให้เงินกู้จำนวนมาก และเห็นว่าสัดส่วนหนี้สินต่อทุนของวินด์ เอนเนอร์ยี่ จะสูงเกินไป ทำให้ขาดคุณสมบัติที่จะเข้าเป็นบริษัทจดทะเบียนในตลาดหลักทรัพย์ได้ แต่ธนาคารไทยพาณิชย์ยินดีที่จะให้กู้ทั้งการสร้างโรงไฟฟ้าและให้ในส่วนของทุน เพื่อให้สัดส่วนหนี้ต่อทุนเป็นสัดส่วนที่พอเหมาะกับเกณฑ์ที่ตลาดหลักทรัพย์กำหนด
 (อ่านต่อวันพรุ่งนี้)